**Rideskolestævne BAL**

**Spørgsmål og svar (Q&A)**

**Før Rideskolestævnet:**

**Hvad er et Rideskolestævne?**

Til et rideskolestævne kan rideskoleryttere på alle niveauer stille op til konkurrence og blive bedømt af en dommer.

Der er mange forskellige klasser at vælge imellem, som vælges i samråd med ridelæreren.

Man skal ønske 5 ponyer / heste på tilmeldingen, da der er rift om de populæreste heste / ponyer.

Stævnet arrangeres af et Rideskolestævne udvalg, og ALLE ryttere som starter til stævnet skal hjælpe til.

**Hvordan kan jeg hjælpe til?**

Samtidig med, man melder sig til stævnet, skal man skrive sig på hjælperlisterne. På listerne fremgår hvilke opgaver, og hvilke tidsrum der skal dækkes, og du kan se hvor gammel man skal være, for at tage opgaverne. Se på hjælperlisterne og spørg hvis du er i tvivl. Der er noget for alle!

Man kan fx hjælpe i køkkenet, man kan være skriver for en dommer i dressurklasserne (kræver lidt kendskab til ridning) eller være taster i dommertårnet (kræver kendskab til regnemaskine med strimmel). Der er også opgaver som kagebager, runner, kritikhenter, banepersonale mm.

**Hvordan melder jeg mig til som hjælper?**

På Ballerup Rideklubs hjemmeside under Rideskolestævne – Hjælpere til rideskolestævner. ligger der en forklaring til hjælperlisterne. Du kan melde dig som hjælper på PlanEvent eller ved at kontakte stævneudvalget.

**Hvad gør jeg, hvis min starttid og min hjælpertjans falder oven i hinanden?**

Du skal som udgangspunkt selv forsøge at bytte din hjælpertjans, hvis tiden alligevel ikke passer. Hvis du har et log-on til hjælperlisterne, logger du ind og finder en ny hjælpertjans, der passer bedre. Hvis ikke, eller hvis listen er låst, så forsøg eventuelt med et opslag på facebookgruppen Ballerup Rideklub. Sidste mulighed her at skrive en mail til rideskoleudvalg@balleruprideklub.dk, så kan vi se, om vi kan gøre noget.

**Hvilken hest/pony skal jeg ride på?**

Cirka 4 uger før stævnet kommer der et link til startlisten på BALs hjemmeside [www.balleruprideklub.dk](http://www.balleruprideklub.dk). På startlisterne kan du se, hvilken hest/pony du er blevet tildelt, og på hvilket tidspunkt klasserne starter.

Der er ingen garanti for, at du kan ride din stævnehest fire uger op til stævnet! Der kan være flere på samme hold, der skal ride den samme hest/pony, og der kan være springdag eller andre forhindringer. Derfor opfordrer vi til, at du også forsøger at øve dit program (hvis der er tid til det) på en anden hest/pony. Alle får mulighed for at øve deres program på deres stævnehest/-pony mindst én gang op til stævnet.

Det er meget vigtigt, du med jævne mellemrum tjekker listen, starttider og de øvrige informationer om stævnet på Equipe. Der vil komme ændringer, helt op til ”sidste øjeblik” – f.eks. pga. sygdom hos ryttere / heste.

På listen kan du (tæt på stævnestart) også se, om du er den første som skal ride på hesten / ponyen, eller om du skal overtage den fra en anden.

**Under Rideskolestævnet:**

**Hvordan finder jeg min starttid?**

På [Ballerup Rideklub (equipe.com)](https://online.equipe.com/da/competitions/54590) ligger vores rideskolestævne. Her kan du løbende følge med i startlisten (ca. 1 uge før), starttider (ca. 1 dag før) og resultater (løbende under og efter stævnet)

**Hvad er det der Equipe for noget?**

På http://online.equipe.com ligger vores rideskolestævne. Her kan du løbende følge med i startlisten (ca. 1 uge før), starttider (ca. 1 dag før) og resultater (løbende under og efter stævnet).
Der kommer et link på forsiden af BALs hjemmeside så snart stævnet er lagt på Live.

**Hvordan forbereder jeg mig hjemmefra?**Du kan finde dit dressurprogram og en baneskitse på: <http://www.rideforbund.dk/Ridesport/Discipliner/Dressur/Dressurprogrammer.aspx>

Så er det bare at øve indtil man kan det udenad. Det hjælper at tegne det og at øve ved at løbe rundt i stuen eller haven.

**Hvordan forbereder jeg mine forældre?**

Dine forældre skal huske, at de gerne må hjælpe til i stalden, hvis du har brug for det.

Men de skal også huske, at de ikke har adgang på opvarmningsbanen, og at det er ridelærerne der bestemmer.

Og så er det meget vigtigt, at de/I tjekker din starttid på Equipe både dagen før og samme morgen som du skal starte.

**Hvor foregår stævnet?**

*Forårsstævnet*: Al ridning foregår på udendørsbanerne. Se baneoversigt i mappen.

*Efterårsstævnet*: Al ridning foregår i ridehusene. Bane 1 er det store ridehus, Bane 2 det lille ridehus

**Hvornår skal jeg møde?**

Kom i god tid – mindst en time før, din egen klasse starter. Tjek startlisten jævnligt, så du får den seneste opdaterede starttid. Når klassen er i gang, skal du holde øje med, om den går planmæssigt. Hvis en rytter melder fra, eller et ridt tager længere tid end planlagt, kan din tid pludselig ændres.

**Hvem henvender jeg mig til, når jeg skal være hjælper?**

På hjælperdagen melder man sig i ’præmieområdet’ 10 minutter før ens vagt begynder.
Køkkenhjælpere melder sig dog i køkkenet.

**Hvor må man parkere?**

Der er mulighed for at parkere på en af foldene eller på springbanen under stævnerne.

*Forårsstævnet*: Du skal benytte stævneindkørslen lige før planteskolen og skoven, når du kommer fra Ballerup, ikke Kildesvinget.

*Efterårsstævnet*: Brug stævneindkørslen lige før planteskolen og skoven – ikke Kildesvinget! Det er muligt at parkere på springbanen. Skulle der ske ændringer grundet vejret, melder vi det ud.

Det er IKKE tilladt at parkere på villavejene rundt om rideskolen!

**Hvornår må man færdes i staldene?**

Lukketiderne lægges på hjemmesiden og Facebook og sidder ligeledes på stalddørene.

Det er en meget hård weekend for heste og ponyer. Vi beder jer derfor om at respektere lukketiderne i stalden, så hestene og ponyerne får ro.

Det er **ikke** tilladt at opholde sig i staldende, hvis man ikke sadler op.

**Hvad skal jeg have på?**

Du kan ride til rideskolestævnet i dit almindelige rideudstyr. Der er ingen ekstra krav til påklædningen til et rideskolestævne, men en mørk ensfarvet bluse er at foretrække, så ekvipagen (hest og rytter) får et roligt og enkelt udseende.

**Hvad gør jeg, når jeg kommer?**

Find en af ridelærerne på opvarmningsbanen og fortæl, at du er kommet. Ridelæreren vil kunne fortælle dig, hvad tid du må trække på banen, hvis du er første rytter.

**Hvem fletter hesten/ponyen?**Parterne fletter alle ponyerne, og de er derfor flettede og klar ved stævnestart.

Den første, der skal ride den pågældende hest, skal flette den! Det er derfor vigtigt, at man holder øje med, om man er den første, der skal ride hesten, da man i så fald skal sætte tid af til at flette den.

**Hvornår må jeg sadle op og trække ned?**

* Hvis du skal ride i ponyklasserne, bliver ponyen sadlet op i følgende klasser:
	+ LD
	+ Bom på jord
	+ Minispring

Du skal derfor bare holde dig klar.

OBS. Dem der skal ride på Lille Per, Malou og Herkules skal ikke sadle op, uanset hvilken klasse man starter. De bliver sadlet op.

* Hvis du er den første i klassen som skal ride den pågældende hest, skal du i stalden og gøre klar.
* Hvis du skal overtage hesten / ponyen fra en anden, skal du holde dig klar ved banen, så du er klar til at overtage, når det er din tur.
* Hvis du er den sidste som skal ride hesten / ponyen, skal du sætte den i stalden.
* Er du den sidste rytter om lørdagen, skal du også pille eventuelle fletninger ud. Elastikker etc. skal i skraldespanden

**Hvornår må der bruges sporer og pisk?**

Om du må ride med spore og/eller pisk i din klasse, fremgår af skemaet i vedhæftede link [PROPOSITION FOR RIDESKOLESTÆVNE (balleruprideklub.dk)](https://balleruprideklub.dk/zakobo/upload/filemanager/Propositioner_F24_inkl_alle_regler_-_ENDELIG.pdf)

**Hvornår må man ride ind på banen?**

*Dressur*: Du må ride ind på banen, når rytteren før dig er færdig med sit program.
Dommeren giver signal, når du må begynde dit program.

*Spring*: Hold klar i slusen. Du må ride på banen, når rytteren før dig er redet igennem mål.
Du må starte, når dommeren har givet signal.

**Reglementeret påklædning ved præmieoverrækkelse**

Hvis du skal modtage roset og præmier efter klassens afslutning, er det vigtigt, at du er reglementeret påklædt!

Hvis du er under 18 år: Godkendt ridehjelm – ved spring også godkendt sikkerhedsvest!

Hvis du er over 18 år: Godkendt ridehjelm

**Kommer der en fotograf, så man kan købe billeder?**

Under stævnet vil der være en fotograf, som prøver at dække så mange klasser som muligt. Det er dog ikke muligt at dække alle. Efter stævnet vil der være mulighed for at se og købe billederne. For yderligere oplysninger se hjemmesiden.

**Er du i tvivl om noget, så husk at spørge.**

**Rigtig god fornøjelse med stævnet!**

**Rideskolestævneudvalget**